Hyd Internet 86 Views samsang CEO
samsang CEO
సియోల్: స్యాంసంగ్ ఎలక్ట్రానిక్స్ సీఈవో, వైస్ చైర్మన్ క్వోన్ ఓ హూన్ అనూహ్య నిర్ణయం తీసుకున్నారు. కంపెనీ మేనేజ్‌మెంట్ పదవుల నుంచి ఆయన వైదొలగనున్నట్టు స్యాంసంగ్ కంపెనీ శుక్రవారం ప్రకటించింది. మెమొరీ చిప్ ధరలు పెరగడంతో మూడో క్వార్టర్లో కంపెనీ గణనీయమైన లాభాలు నమోదు చేసే అవకాశాలున్నాయని అంచనాలున్నాయి. నాలుగో క్వార్టర్లోనూ మరిన్ని లాభాలు నమోదు చేస్తుందని కూడా ఇటీవల విశ్లేషకులు పేర్కొన్నారు. ఇలాంటి పరిస్థితుల్లో క్వోన్ అర్థాంతరంగా కంపెనీ పదవులకు రాజీనామా చేయడం చర్చనీయాంశమైంది. వాస్తవానికి స్యాంసంగ్ గ్రూప్ అధినేత జే వై.లీ స్థానాన్ని క్వోన్ భర్తీ చేస్తారని అందరూ అనుకుంటున్న సమయంలో ఆయన అనూహ్యంగా పక్కకు తప్పుకోవడం గమనార్హం. ఓ అవినీతి కేసులో జే వై.లీ ఫిబ్రవరిలో జైలుకు వెళ్లిన సంగతి తెలిసిందే. అప్పటి నుంచి క్వోన్ అన్నీ తానై కంపెనీ బాధ్యతలను చూస్తున్నారు. ‘‘రికార్డు లాభాలున్నప్పటికీ క్వోన్ రాజీనామా చేయడం ఆశ్చర్యంగా ఉంది. ఆయన ఎందుకు బాధ్యతలను వదులుకుంటున్నారో తెలుసుకోవాలని ఉంది…’’ అని రీసెర్చ్ కంపెనీ చాయెబుల్ సీఈవో చంగ్ సన్ పేర్కొన్నారు. శాంసంగ్‌ చిప్‌, డిస్‌ప్లే అధినేతగా ఉన్న క్వోన్ సీఈవో పదవికి రాజీనామా చేసినప్పటికీ… ఇప్పటికిప్పుడు కంపెనీ నుంచి వైదొలగరని కంపెనీ వెల్లడించింది. 2018 మార్చి వరకు స్యాంసంగ్ ఎలక్ట్రానిక్స్ బోర్డు చైర్మన్‌గా ఆయన పదవీకాలం పూర్తయ్యేవరకు కొన‌సాగుతారని పేర్కొంది.